Den utløsende årsaken til at Sandberg meldte seg inn i Fremskrittspartiet i 1980-årene var motstanden han møtte da han skulle bygge hus. I 1987 var han «listefyll» ved valget til Levanger kommunestyre og ble samme år styremedlem i Levanger FrP. I 1989 rykket han opp til fast representant i kommunestyret, hvor han ble sittende frem til 1999. Han satt som formann i Levanger FrP 1990–1992. Sandberg var også organisatorisk nestformann i Nord-Trøndelag FrP 1992–1994 og fylkessekretær 1994–1995. Etter å ha vært medlem av Nord-Trøndelag fylkesting siden 1995 ble Sandberg i 1997 Fremskrittspartiets første stortingsrepresentant fra fylket.